Id-disinji tal-uċuħ ta’ għadd ta’ politiċi Maltin li se jsibu ruħhom fil-Karnival ta’ din is-sena fil-forma ta’ maskaruni huma xogħol l-artist Mark Schembri. Ma’ tvm.com.mt jistqarr li għalkemm qatt ma kien involut fil-Karnival, daħal għal din il-biċċa xogħol b’impenn kbir wara li s-satira politika ilha nieqsa mill-Karnival Malti għal kważi 80 sena. Is-Sur Schembri qal li kien f’Ottubru li għadda li beda jaħdem fuq dawn id-disinji wara li ġie inkarigat mill-Kunsill tal-Kultura biex jiddisinja dawn il-maskeruni b’satira politika li mhumiex parti mill-kompetizzjoni. Qal li għalkemm kellu direzzjoni tal-personaġġi li kellu jiddisinja u ta’ x’se jkunu qegħdin jagħmlu, xorta waħda ta sehmu fl-ideat u seta’ jesprimi lilu nnifsu. Is-Sur Schembri semma wkoll li parti mix-xogħol tiegħu kien li jara l-andament tax-xogħol, speċjalment fejn jidħol ix-xebh. “Fil-karikatura jintilef kull sens kemm il-darba ma jiġux jixxiebhu”, qal l-artist waqt li qalilna li jinsab ħerqan biex jara l-maskeruni fit-toroq, li bla dubju se jkunu attrazzjoni ewlenija fil-Karnival ta’ din is-sena. Fost il-politiċi li spiċċaw fuq il-karta pesta hemm, il-Ministru Konrad Mizzi, li stqarr magħna kif uliedu ħadu pjaċir ħafna jaraw il-maskerun tiegħu. L-eks-deputat parlamentari Franco Debono qal li ladarba meta kien fil-Parlament tkellem favur is-satira, stenniha li kien se jkun minn tal-ewwel li jlaqqatha!